Borec, Tomáš, minister spravodlivosti SR (2015-05-19):
Veľmi pekne ďakujem za slovo, pán predseda. Vážené panie poslankyne, poslankyňa a poslanci, na rokovanie dnešného pléna Národnej rady Slovenskej republiky predkladám návrh troch zákonov, ktoré majú nahradiť súčasný Občiansky súdny poriadok. Sú to teda Civilný sporový poriadok, Civilný mimosporový poriadok a Správny súdny poriadok, ktoré tvoria spolu komplex troch nových civilných procesných kódexov, ktorý vznikal od roku 2012, kedy bola kreovaná Rekodifikačná komisia pre Občiansky súdny poriadok. Počas tohto obdobia sa viedli mnohé obdobné rozpravy, polemiky a ministerstvo zverejňovalo svoje čiastkové výstupy na internetovej stránke, aby zabezpečilo rozsiahlu odbornú diskusiu o projekte rekodifikácie počas celého procesu jej prípravy. Projekt rekodifikácie civilného práva procesného bol od jeho samotného začiatku projektom absolútne transparentným. Na webovej stránke ministerstva spravodlivosti sme zverejňovali čiastkové výstupy, jednotlivé myšlienkové smerovania a zámery rekodifikačnej komisie. Predseda rekodifikačnej komisie, ako aj jednotliví členovia využívali každú možnosť na verejné vystúpenie, oboznamovanie verejnosti a zverejňovanie zámerov rekodifikačnej komisie. Zrejme aj takýto proaktívny prístup zo strany rekodifikačnej komisie sa podpísal pod fakt, že mnohé subjekty, či už ide o ústredné orgány štátnej správy alebo i mimovládne organizácie, či odborové hnutia, boli od začiatku procesu rekodifikácie dôležitou súčasťou príprav paragrafového znenia zákonov. O všetkom boli informované a aktívne participovali na procese tvorby nových civilných procesných predpisov, poskytli tvorcom návrhov zákonov výbornú odbornú podporu, a to nielen v rámci medzirezortného pripomienkového konania, ale v rámci celého obdobia príprav. Táto spolupráca bola pre nás veľmi cenná a verím, že aj táto skutočnosť sa odzrkadlila v kvalite kódexov, ako aj v tom, že materiál taký závažný, akým sú nové pravidlá civilného procesu, sme predložili na rokovanie vlády Slovenskej republiky s pozitívnymi hodnoteniami a ohlasmi v odbornej verejnosti. Podpora zo strany mimovládnych organizácií a vôbec celospoločenská zhoda na takto významnom a rozsiahlom projekte, akým rekodifikácia civilného práva bezpochyby je, je skutočne ojedinelá. V prístupe čo najvyššej miery informovanosti sme pokračovali aj po schválení kódexov v prvom čítaní v Národnej rade, pričom členovia rekodifikačnej komisie sa stretli s členmi ústavnoprávneho výboru na odbornom rokovaní, kde boli diskutované mnohé otázky, boli vysvetľované úmysly a poukázané na prepojenia jednotlivých inštitútov. Návrh zákona bol pripravený alebo je pripravený na základe uznesenia vlády Slovenskej republiky a v zmysle legislatívneho zámeru, ktorý bol schválený vládou v roku 2013, a zároveň, samozrejme, aj realizáciou Programového vyhlásenia vlády Slovenskej republiky v časti „Úloha štátu a verejného sektora – Súdnictvo“. Navrhovaná právna úprava má za cieľ vytvoriť lepšie možnosti pre efektívne súdnictvo, aby sa zvýšila vymožiteľnosť práva, skrátila doba zbytočne dlhých súdnych konaní, eliminovali súdne prieťahy a vytvoril priestor pre kvalitnejšie súdne rozhodnutia, čím sa vytvorí predpoklad pre zvýšenie dôvery verejnosti v justičný systém. Návrhy všetkých troch zákonov boli predmetom riadneho medzirezortného pripomienkového konania. Rokovali o ňom Legislatívna rada vlády, Hospodárska a sociálna rada Slovenskej republiky, ako i vláda Slovenskej republiky, na ktorej rokovanie bol celý materiál predložený bez rozporov. Materiál bol ako celok prerokovaný v prvom čítaní a schválený výbormi Národnej rady Slovenskej republiky, ktoré o ňom rokovali, a teda okrem ústavnoprávneho výboru i výboru pre obranu a bezpečnosť boli prerokované výborom pre ľudské práva a národnostné menšiny a výborom pre verejnú správu. S prihliadnutím na predpokladanú účinnosť 1. 7. 2016 sa navrhuje dostatočne dlhá legisvakančná lehota, čo vytvára priestor na oboznámenie širokej verejnosti a, samozrejme, aj odbornej verejnosti s návrhom zákona. Dobrý deň. (Rečník reagoval na pozdrav okoloidúceho poslanca.) Som presvedčený a zároveň aj veľmi rád, že vám môžem predložiť tri kvalitné kódexy civilného procesu, ktoré sú výsledkom celospoločenskej zhody, ale najmä splnením požiadavky odbornej verejnosti na efektívne, kvalitné, rýchle a moderné súdne konanie, ktoré je možné prostredníctvom inštitútov zavedených v novom procese dosiahnuť. Čo sa týka stanoviska k spoločnej správe, ústavnoprávny výbor schválil spoločnú správu dňa 5. mája ku všetkým trom tlačiam, 1333, 1334 a 1335, pričom ako predkladateľ návrhu zákona sa stotožňujem so všetkými závermi vyplývajúcimi zo spoločnej správy výborov Národnej rady, a mám za to, že ich zapracovanie prispeje k skvalitneniu novej právnej úpravy. Po schválení príslušných pozmeňujúcich a doplňujúcich návrhov uvedeným spôsobom, resp. v závislosti od rozpravy v tomto pléne odporúčam Národnej rade Slovenskej republiky schváliť vládne návrhy zákonov Civilný sporový poriadok, Civilný mimosporový poriadok a Správny súdny poriadok. Veľmi pekne ďakujem, toľko úvodom, skončil som, pán predseda.